Hakkame vara minema Laulupidu algab küll kell üks päeval, aga korraldajad leiavad, et juba hommikul võib Kadrioru poole minema hakata. Kõigepealt muidugi rongkäigu pärast, mis juba kell üheksa liikuma läheb ja neli tundi astub. Tänavu on lauluväljakul laulukaare taga ka rahva­muusikute kojad, niisugune simmani moodi melu kokkutulnutele juba mitu  tundi enne, kui Lüdigi "Koit" kõlama hakkab. "Ühe simmani teeme seekord ka peolistele endile, laupäeval enne laulupidu, kui kõik proovid on möödas, sest tantsustaadion ja laulu­kaar on üksteisest ju nii kaugel, et ei ole niisama lihtne lipata üksteise proove vaatama. Nii ei saagi suured tegijad omavahel õieti kokku, üksteisega oma rõõmu jagada. Peoliste tants ja trall on kinnine pidu, osalemisõigus sellel on kolme aastaga ausalt välja teenitud," rõhutab Aet Maatee.  Ja veel. Esmakordselt mängib peol  600 pillimehest koosnev noorteorkester, tulevase ERSO taimelava.  Varsti läheb lahti, nagu 138 aastat tagasi Tartus.